钦定古今图书集成/方舆汇编/职方典/第1525卷 > 贵阳府峒蛮考
## 钦定古今图书集成/方舆汇编/职方典/第1525卷 > 贵阳府峒蛮考

明

“太祖洪武四年，霭翠与其同知宋钦来归。按《续文献通考》：霭翠之先火济者，蜀汉时，佐丞相亮南征，刊山通道，擒孟获有功，封罗甸王。唐阿珮、宋普贵、元阿画，皆以历代开国时纳土袭爵，居水西，号大鬼主。霭翠仕元四川行省左丞，兼顺元宣慰使。洪武四年，与其同知宋钦归附，高皇帝嘉之，以霭翠为贵州宣慰使” ，钦为宣慰同知，得各统所部，而霭翠兵独强盛，分四十八部，每部以大头目领之。

洪武十四年，宋钦妻刘氏入朝，愬都督马煜罪。按《明外史土司传》：“洪武十四年，宋钦死，妻刘淑贞随其子诚入朝，帝赐之米三十石，钞三百锭，又赐衣三袭，遣归。时霭翠亦死，妻奢香代袭，歆中朝赐，既不能无慕，而都督马煜方镇守其地，欲尽灭诸罗，代以流官，则以事挞香，欲激为兵端。诸罗果愤怒欲反，刘闻止之” ，为走愬京师。帝

既召问，令招香至，复赐刘《绮钞》以归。

洪武十七年，奢香来朝，帝令归抚诸罗。

按《明外史土司传》：“洪武十七年，奢香率所属来朝，并愬煜激变状，且愿效力开西鄙，世世保境。帝悦，赐香锦绮珠翠如意冠、金环袭衣以归，而召煜还，罪之。香遂开偏桥水东，以达乌蒙乌撒及容山草塘诸境，立龙场九驿。”

按《续文献通考》：都督马煜镇守贵州，以杀戮慑罗夷，罗夷畏之，号马阎王。霭翠死，奢香代立，煜欲尽灭诸罗郡县之。会奢香有小罪当勘，煜械致奢香，裸挞之，欲以激怒诸罗为兵衅。诸罗果勃勃欲反，时宋钦亦死，其妻刘氏多智，谓奢香部罗曰：“无哗，吾为汝愬天子，天子不听，反未晚也。” 诸罗乃已。刘氏遂𩙪驰见太祖白事，太祖召讯之刘氏，刘曰：“罗夷服义，贡马七八年，非有罪。马都督无故骚屑，恐一旦糜沸，反谓妾等不戢，敢昧死以闻。” 太祖然之，还宫以语高后，且曰：“朕固知马煜忠洁无他肠，第何惜借一人，以安一隅也。” 命高后召刘氏至宫中，讯之曰：“汝能为我召奢香乎？” 刘氏曰：“能。” 即折简令奢香速入见香，遂与其子妇奢助𩙪驰见太祖，自陈世家守土功及马煜罪状。太祖曰：“汝等诚苦马都督乎？吾将为汝除之，然汝何以报我？” 香叩头曰：“若蒙圣恩，当令子孙世世戢罗夷，不敢生事。” 太祖曰：“此汝常职，何言报也？” 香曰：“贵州东北间道可入蜀，梗塞久矣。愿为陛下刊山开驿传，以供往来。” 太祖许之，乃召煜入朝议事。煜初不知所以，既出境，乃知之，大恨曰：“孰谓马阎王乃为二妮子坑耶？悔不根薙赭为血海也。” 既入见太祖，数其罪状，煜一无所答，第曰：“臣自分枭首久矣。” 太祖怒，立斩之，以其头示香曰：“吾为汝忍心除害矣。” 奢香等叩头谢。乃封奢香顺德夫人，刘氏明德夫人。高后赐宴谨身殿，遣归，赏赉甚厚，命所过有司皆陈兵耀之。奢香既归，以威德宣谕罗夷，罗夷皆帖然慑服。《奢香》乃开赤水、乌撒道以通乌蒙，立龙场、九驿马肆，廪饩，世世办也。

洪武二十年，奢香子来贡，上命厚赏其使。按《明外史土司传》：洪武二十年，奢香进马二十三匹，每岁定输赋三万石。子安的袭，贡马谢恩。帝曰：“安的居水西，最为诚恪。” 命礼部厚赏其使。二十五年，奢香遣其子妇及部长来朝，诏赐锦绮钞币有差。

按《明外史土司传》：“洪武二十五年，安的来朝，赐三品服并袭衣、金带，白金三百两，钞五十锭。十月，香复遣其子妇奢助及其部长来朝，进马六十六匹。诏赐香银四百两、锦绮钞币有差。自是，每岁贡献不绝，报赐之隆，亦非他所敢望也。二十九年，奢香死，上遣使祭之。”

按《明外史土司传》，洪武二十九年，奢香死，朝廷遣使祭之。安的贡马谢恩。的死，子卜葩袭。葩死，子中袭。中老，侄聚袭。聚死，侄陇冨袭。英宗正统七年，陇冨乞受职如祖父例，帝从之。按《明外史土司传》，正统七年，陇冨自陈祖父以来，累朝皆赐金带，臣蒙恩受职，乞如例。从之。是时，宋诚之子斌年老，以子昂代。昂死，然代正统十四年，赐敕陇冨母子按《明外史土司传》：“正统十四年，赐敕陇冨母子，嘉其调兵保境之功，陇冨颇骄。英宗天顺三年，陇冨进马谢罪，上赐敕警之。” 按《明外史土司传》：“天顺三年，东苗之乱，冨不时出兵，闻朝廷有意督之，乃进马谢罪，赐敕警之。” 武宗正德　年，诏给安观正三品昭勇将军诰。按《明外史土司传》：“正德初年，陇冨死，侄观袭。观老，子贵荣袭。巡抚陈仪以西堡狮子孔之平，由致仕宣慰，观与其子贵荣统部众二万攻白石崖，四旬而克。家自馈饷，口不言功，宜旌擢，特给观正三品昭勇将军诰。”

按《续文献通考》：安贵荣者，霭翠之孙也。奢香死，霭翠之弟安匀立，子孙遂以安为姓。世骄蹇，不受节制，即听调从征，非徼厚赏不赴，所过村落，杀掠无噍类者。诸罗亦犷悍，眇官军，睥睨省城曰：“是直用水西毡衫叠塞耳。” 贵荣多智略，善兵，以从征香炉山，加贵州布政司参政，犹怏怏薄之，乃乞减龙场诸驿，以偿其功。事下督府勘议。时兵部主事王守仁以建言谴谪龙场驿丞，贵荣甚敬礼之，守仁乃贻《贵荣书》以开谕之，驿竟不减。

正德　年，水西宣慰使安贵荣煽乱，事闻，并夺水东宣慰宋然司职。

按《明外史土司传》：“先是贵州两宣慰安氏世居水西，管苗民四十八族。宋氏世居贵州城侧，管”

水东、贵竹等十长官司，皆设治所于城内，衔列左右，而安氏掌印，非有公事，不得擅还水西。至是，总兵官为之请，许其以时巡历所部，趣办贡赋，听暂还水西，以印授宣慰宋然代理。贵荣老，请以子佐袭。命赐贵荣父子锦纻表里。先是，宋然贪淫，所管陈湖等十二马头苗民皆为科害，致激变。而贵荣欲并然地，复诱之作乱。于是阿朵等聚众万馀，署立名号，攻陷寨堡，袭据然所居大羊肠，然仅以身免。贵荣遽以状上，冀令已抚按之。会阿朵党泄其情，官军进讨，贵荣惧，乃自率所部为助。及贼平，贵荣已死，坐追夺，然坐斩。然遂奏：“世受爵土，负国厚恩。然变起于荣，而身陷重辟，乞分释，因从末减，依土俗纳粟赎罪。” 都御史遂请以贵、筑、平、伐七长官司地设立府县，皆以流官抚理。巡抚覆奏，以“蛮民不愿已之。” 然宋氏亦遂衰，子孙守世官，衣租食税听征调而已。

世宗嘉靖　年，安万镒与土目乌挂等相仇杀。事闻奏，“宜各宥输赎。” 诏如之。

按《明外史土司传》：“世宗嘉靖初，安万锺应袭，骄纵不法。汉民张纯、土目乌挂等导之游猎，酒酣辄射人为戏。又尝挞其左右，为所杀。无子，其从弟万镒宜袭，镒以贼未获辞，乌挂等遂以疏族幼子普者冒万锺弟曰万钧告袭。承勘官入其贿，遂暂委锺妻奢播摄事。万镒悔不立，而恨乌挂之主其谋也，遂以兵袭乌挂。” 乌挂亦发兵相仇杀，皆以万锺之死为辞。巡按御史上其状，以万镒宜袭，但与乌挂相诬讦，宜各宥输赎，而枭杀锺者并戍，纯等受其贿者亦罚治。诏如之。嘉靖　年，总督伍文定请以安万铨袭万镒职。按《明外史土司传》，“嘉靖初，安万镒死，子阿写幼，命以万铨借袭。万铨有助平阿向功，提督伍文定为” 之请，万铨亦自陈其功，乞加参政衔，赐蟒衣，帝命赐以应得之服。

神宗万历五年，安国亨内叛，寻乞降，赦之。按《明外史土司传》：“安阿写既袭职，改名仁。未几，仁死，子国亨袭，淫虐，乃以事杀万铨之子信。信兄智与其母别居安顺州，闻之，因告国亨反。巡抚王诤遽请发兵诛亨，智遂为总兵安大朝画策，且约输兵粮数万。及师至陆广河，智粮不至，诤乃令人谕亨，而止大朝毋进兵。然” 亨已渡河，遂为亨所败。亨惧诛，勒兵自守，而遣使哀辞乞降。朝廷未之许。巡抚阮文中至，檄捕诸反者，而密使语国亨：“亟出诸奸徒，割地以处安智母子，还所费兵粮，朝廷当待汝以不死。” 于是国亨悉听命。帝果赦不诛，而命亨之子民袭。

万历二十六年，安国亨请“入贡” ，不至。以其子疆臣袭职。

按《明外史土司传》：“安国亨既革任日，遣人至京纳赂伺察，为起复地。先是十三年，播州宣慰杨应龙以献大木，得赐飞鱼服，加恩，亨亦以大木进，乞还给服色诰封，如播州例。既而木竟不至，乃诿罪于木商。上怒，命夺所赉。亨乃请补贡，以明不欺，上仍如所请，于是亨子疆臣袭。”

万历　年，上以“安疆臣从征播州功，归疆臣侵地六百里。”

按《明外史土司传》：“万历间，播州杨应龙已反，疆臣亦以戕杀安定事，为有司所案，科臣有言其逆节渐萌者，诏不问，许杀贼图功。疆臣奏称‘播警方殷，臣心未白。上复优诏报之。巡抚郭子章许疆臣以应龙平后，还播所侵水西乌江地六百里，以酬功。于是疆臣兵从沙溪入，有蜚语水西佐贼者，总督李化龙檄诘疆’” 臣，遂执贼二十馀人，以示不背，率所部夺落濛关，至大水田，焚桃溪庄，应龙伏诛。先是，应龙之祖以内难走水西，客死。宣慰万铨挟奏，索“水烟” 、天旺地，听还葬，其地遂为水西所据。及播州平，总督分其地为遵义、平越二府，分隶蜀、黔，以渭河中心为界，而命疆臣归播侵地。代化龙者为王象乾，主画地，而子章以为“侵地始于安万铨，而非疆臣。安氏迫取于杨相丧乱之时，非擅取于应龙荡平之日，且以许其裂土，今反夺其故地，臣无面目以谢疆臣。愿乞臣去。” 象乾疏言：“疆臣征播，歼应龙子惟栋不实，首功可知。至佯败弃阵，送药往来，欺君助逆，迹已昭然。令还侵地，不咎既往，已属国家宽大。若因其挟而予之，彼不为恩，我且示弱。疆臣既无功，不与之地，正所以成抚臣之信。宜留抚罢臣，以为重臣无能与《蕞尔》《苗噂》沓者之戒。” 于是清疆之议，累年不决。兵部责令两地巡按勘报。而南北言官交章诋象乾贪功启衅，科臣吕邦耀复劾子章纳贿纵奸。子章求去，益

力。象乾遂执疆臣所遣入京行贿之人与金，以闻于朝。然议者多右疆臣，尚书萧大亨遂主巡按李时华疏，谓：“征播之役，水西不惟假道，且又助兵。矧失之土司，得之土司。播固输粮，水亦纳赋，不宜以土地之故，伤字小之仁，地宜归疆臣。” 于是疆臣增官进秩，其母得赐祭。然水西尾大之患，亦于是不可制矣。

熹宗天启元年，安邦彦挟安位以叛。

按《明外史土司传》：“安尧臣死，遗子位幼。而安邦彦者，位之叔父也，素怀异志，与奢崇明合。及是因崇明反，调兵水西，邦彦遂挟位叛以应之。位幼弱，不能制，彦遂招故宣慰土舍宋万化为助，率兵趋毕节，陷之。分兵破安顺、平坝、霑益，而万化亦率苗仲九股陷龙里，围贵阳，自称罗甸王。巡抚李沄方受代，闻变，与巡按” 御史史永安悉力拒守。贼攻不克，则沿岩置栅，断城中出入。镇将张彦芳将兵二万赴援，隔龙里不得进。贵州总兵杨愈懋、推官郭象仪与贼战于江门而死。外援既绝，攻益急。城中粮尽，人相食，而拒守不遗馀力。中朝方急辽，不之省，而贵阳围益困。天启三年，巡抚王三善讨贼于大方，寻败绩，死之。

按《明外史土司传》：“天启元年八月，以王三善为巡抚，调兵食。于是三善乃大会将士，分兵三道进，三日抵龙头营。邦彦兵屡败，遂夺龙里。邦彦以新抚自将，意大兵数十万，相顾愕。邦彦遂退屯龙洞。前锋杨明楷率乌罗兵击死安邦俊，遂乘胜抵贵阳城下，先以五骑传呼曰：‘新抚至矣’！举城懽呼更生。贵阳被围十馀” 月，城中军民男妇四十万，至是饿死几尽，仅馀二百人。贵阳围既解，邦彦远遁陆广河外，三善遣使谕奢社辉母子，缚邦彦以降。大军至者日益众，三善欲因粮于敌。又诸军视贼过，易前锋杨明楷营于三十里外。邦彦复纠诸苗来攻，师败，明楷为所执。邦彦势复张，合众欲再围贵阳，三善遣兵分三路御之，破生苗寨二百馀处，擒万化等，焚其积聚数万。龙里、定番四路并通，诸苗叛者相继降。邦彦夺气不敢出，于鸭池、陆广诸要地掘堑屯兵，为自守计。时奢崇明为蜀兵所败，计穷，投水西借兵，邦彦复以兵助之。三年六月，三善督兵攻大方贼巢，擒土司何中尉等。进营红崖，连破天台、水脚等七囤，夺其天险。而别将亦破贼于羊耳，追至鸭池河，夺其战象，遂深入至红鸟冈，诸苗奔溃。三善率兵直入大方奢社，辉安位焚其巢，窜火灼堡。邦彦奔织金，位遂遣人赴镇远乞降于总督杨述中，许之，令擒崇明父子自赎，一意主抚。而三善责并献。邦彦当并用，剿议不合，往返间已逾数月，邦彦得益兵为备。三善粮不继，焚大方还贵州，道遇贼，三善为所害。邦彦率数万众来追，总理鲁钦力御之，大战数日，大军无粮，乘夜皆溃。钦自刭贼，烧劫诸堡，苗兵复助逆，贵州三十里外樵苏不行，城中复大震。初，大方东倚播，北倚蔺，相为犄角。后播、蔺既平，贼惟恃乌撒为援，而毕节为四裔交通处，当三善由贵阳陆广深入大方百七十里，皆猡鬼巢窟，以失地利而陷。

愍帝崇祯元年，复命朱燮元讨安邦彦，诛之，贵州平。

按《明外史土司传》：“天启间，朱燮元为蜀督，建议滇兵出霑益，遏安效良应援，而别布天生桥、寻甸等以绝其走；蜀兵临毕节，扼其交通四裔之路，而别出龙场岩后以夺其险。黔兵由普定渡思腊河径趋彦巢，而陆广、鸭池𢭏其虚；粤西出泗城，分兵策应，然后率大军由遵义鼓行而前。寻以忧去，未及用。总督闵梦得” 继之，亦以“贵州抵大方路险，而贼惟恃毕节一路。外通用兵，宜从永宁始。自永宁而普市、而霑泥、而赤水，百五十里皆坦途，赤水有城郭可凭而守，宜结营进逼。四十里为白岩，六十里为层台，又六十里为毕节。毕节至大方不及六十里，贼必并力来御，须以重兵扼之，断其四走之路，然后遵义、贵阳” 克期而进，亦不果用。至是黔事棘，诏起燮元总督贵、湖、云、川、广。于是燮元再莅黔，时崇祯元年也。奢崇明号《大梁王》，安邦彦号“四裔大长老” ，其部众悉号“元帅” ，悉力趋永宁，先犯赤水。燮元授意守将，佯北诱深入。度贼已抵永宁，分遣别将林兆鼎从三坌入，王国祯从陆广入，刘养鲲从遵义入。邦彦分兵四应，力不支，罗乾象复以奇兵绕其背急击之。贼大惊溃，崇明、邦彦皆授首。邦彦乱七年而诛，燮元乃移檄安位，赦其罪，许归附。位竖子不能决。其下谋合溃兵来拒燮元。

扼其要害，四面迭攻，得首功万馀级，复得向导，辄发窖粟就食。而贼益饥，复遣人至大方烧其室庐。位大恐，遂率四十八目出降。燮元奏请，诏许之。而前助逆彦故宣慰宋万化之子嗣殷亦至是剿灭。乃以宋氏洪边十二马头地置开州，建城设官焉。燮元复遣兵平摆金五峒诸叛苗，水西势益孤。十年，安位死，无嗣，族属争立。朝议欲乘其敝郡县之。燮元奏未可骤。乃传檄土目，谕以威德，诸苗争纳土献印，贵州平。。